Արդ, արքունի հրովարտակը պատռելէն յետոյ, անձամբ ներկայացաւ թագաւորական ատեանը, եւ ամբողջ աւագանիի ներկայութեան աղաղակեց եւ ըսաւ. « Ահաւասիկ ես քրիստոնեայ եմ , ով թագաւոր, եւ կեցած եմ ձեր առջեւը: Ըսէք, իրենց ո՞ր յանցանքներուն համար կ'ուզէք ի կորուստ մատնել արդար քրիստոնեաները:Մի՞թէ յանցանք է պաշտել կենդանի Աստուածը, եւ անոր հրամանով մարմնաւոր տէրերուն հնազանդ ըլլալը:Արդ, ով թագաւոր, եւ դուք՝ աթոռակիցներ, մի մոլորիք դեւերու պատրանքներէն: Վասնզի, այն աստուածները, որոնք երկինքն ու երկիրը չստեղծեցին, պիտի կորսուին:Իսկ մենք կըխոստովանինք ամենասուրբ Երրորդութիւնը՝ Հայր, Որդին եւ Հոգին Սուրբը, որ ամէն ինչ ստեղծեց, եւ մահէն յետոյ յոյս ունինք յաւիտենական կեանքին: Իսկ դուք՝ հեթանոսներդ՝ միաստուածութիւնը բազմաստուածութեան կը վերածէք՝ տեսակ տեսակ առասպելներով: Եւ այդ ամէնը գործ է սատանայի, որ իր հետեւորդները դէպի կորուստ կը տանի: